b'\n_START_ARTICLE_\nAlmindelig gyldenris\n_START_SECTION_\nBeskrivelse\n_START_PARAGRAPH_\nAlmindelig gyldenris er en fler\xc3\xa5rig urt med en stiv, opret v\xc3\xa6kst. St\xc3\xa6nglerne er stive, n\xc3\xa6sten tr\xc3\xa6agtige, runde i tv\xc3\xa6rsnit og mere eller mindre beh\xc3\xa5rede. Bladene sidder spredt, og de er lancetformede med fint savtakket rand. Over- og undersiderne er omtrent ensfarvede og lyst gr\xc3\xa5gr\xc3\xb8nne._NEWLINE_Blomstringen sker i juli-oktober. Blomsterne sidder samlet i en l\xc3\xb8s stand, der udg\xc3\xa5r fra enden af skuddet og de n\xc3\xa6rmeste bladhj\xc3\xb8rner. De enkelte blomster er gule kurveblomster (ca. 13 mm i diameter) med f\xc3\xa5, smalle randkroner og en lille opret tot af skivekroner. Frugterne er n\xc3\xb8dder med en h\xc3\xa5rformet fnok._NEWLINE_Rodnettet best\xc3\xa5r af den kraftige, n\xc3\xa6sten vandrette jordst\xc3\xa6ngel, der b\xc3\xa6rer tr\xc3\xa6vlede r\xc3\xb8dder og hele den overjordiske del._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,75 x 0,25 m (75 x 25 cm/\xc3\xa5r), heri ikke medregenet skud fra jordst\xc3\xa6nglens udl\xc3\xb8bere.'